# Tlačová správa

Bratislava, 19. októbra 2020

**Slovensko úspešne pokračuje v sčítaní domov a bytov a aktuálne obce začínajú pracovať na príprave sčítania obyvateľov**

Sčítanie domov a bytov sa v mnohých obciach a mestách SR zintenzívnilo. Niektoré mestá a obce dopĺňali premenné, ale byty a domy ponechali v stave rozpracovanosti, iné kompletizovali zber údajov a sústredili sa na nárast počtu úplných a neúplných bytov, ďalšie zaznamenávali nové prírastky od posledného sčítania.

**Spolu je na Slovensku editovaných viac ako 60 % bytov z celkového počtu bytov zaradených aktuálne do systému. Reálne je však posun v sčítaní výraznejší, pretože je vysoký podiel rozpracovaných bytov, ktoré si obce nechávajú otvorené k rozhodujúcemu okamihu sčítania, t. j. k 1. 1. 2021.** V elektronickom systéme aktívne pracuje 99,6 % obcí. Niekoľko obcí s malým počtom bytov ešte len začína pracovať. Vo všetkých krajoch počet a podiel editovaných bytov vzrástol.

**Vďaka zodpovednému prístupu samospráv je sčítanie domov a bytov na Slovensku už teraz v pokročilej etape a plynulo prechádza do fázy prípravy sčítania obyvateľov 2021.**

**Výsledky sčítania v Trenčianskom kraji**

V  Trenčianskom kraji sčítali 58 % bytov. K poslednému dňu v mesiaci september to bolo slabých 50 % a sčítanie výrazne napreduje ďalej. V systéme pracuje všetkých 276 obcí kraja. Skokanom mesiaca v Trenčianskom kraji je kúpeľné mesto Trenčianske Teplice, okres Trenčín. Mesto malo ešte 23. 9. 0 % spracovaných bytov a v priebehu pár dní dokázalo editovať 53 % bytov. Vďaka dobrej príprave a kooperácii so správcovskými spoločnosťami dokázali spracovať polovicu bytov v meste za pár dní. Darilo sa aj mestu Nováky v okrese Prievidza, kde zo 100 spracovaných bytov dosiahli 2 434 rozpracovaných bytov.

Dobre sa darí v sčítaní aj mestu Nováky, ktoré má z miest najväčšie percento finálne schválených bytov v Trenčianskom kraji.

Obec Podkylava, ktorá má 100 %, dokázala tiež sčítať všetky byty za mesiac september. Krajské mesto Trenčín spracovalo 55 % bytov. Mesto Handlová 84% bytov, Myjava 78 % bytov, Prievidza 76 % a Púchov 64 % bytov.

**Ing. Pavol Arpáš,**  **riaditeľ pracoviska ŠÚ SR v Trenčíne:**

*„Sčítanie domov a bytov 2021 v Trenčianskom kraji prebieha podľa harmonogramu v 276 obciach. Pracovníčky Kontaktného bodu na Pracovisku Štatistického úradu Slovenskej republiky v Trenčíne komunikujú so 444 poverenými osobami a 240 manažérmi poverených osôb pri koordinovaní činností a riešení otázok či už metodického alebo organizačného charakteru. Rozpracovanosť sčítania domov a bytov v Trenčianskom kraji bola k 30. 9. 2020 na úrovni 49,55 %. V 19 obciach nášho kraja už spracovali údaje za všetky byty a ďalších 19 obcí má všetky byty obce editované.“*

Hlavným cieľom sčítania domov a bytov je získať vyčerpávajúce, objektívne a jedinečné dáta, ktoré nemožno získať z iných zdrojov. Výsledkom budú údaje napríklad o vekovej štruktúre domov a bytov, rozlohe obytnej plochy, formách vlastníctva, počte obytných miestností v bytových jednotkách, spôsobe vykurovania, napojenia na verejné siete či o vybavenosti kúpeľnou a záchodom. Novinkou oproti minulosti budú podrobnejšie informácie o obnove domov a bytov z pohľadu obvodového plášťa, strechy, okien či informácií o nadstavbách.

Na sčítanie domov a bytov už tento mesiac nadviaže druhá fáza SODB 2021 vo svojej príprave – sčítanie obyvateľov.

**Ing. Pavol Arpáš,**  **riaditeľ pracoviska ŠÚ SR v Trenčíne:**

*„Pre Elektronické sčítanie obyvateľov 2021 bolo vo fáze prípravy doteraz realizovaných 5 prezentačných školení, na ktorých sa zúčastnilo 268 zástupcov zo 182 obcí Trenčianskeho kraja. Z dôvodu aktuálnej situácie s pandémiou COVID19 sme v plánovaných prezentačných školeniach nemohli pokračovať. Zástupcom zvyšných 94 obcí sme ponúkli možnosť absolvovať školenie dištančne.“*

***Jasmína Stauder, hovorkyňa pre Sčítanie obyvateľov domov a bytov 2021 uvádza:***

*„V mesiaci október sme začali realizovať prípravu sčítania obyvateľov v spolupráci so samosprávami. Úvodnou aktivitou bolo školenie obcí k sčítaniu obyvateľov. Vzhľadom na pandemickú situáciu sme opäť využili dištančnú formu školenia, ktorá zahŕňa videoprezentácie. V tomto mesiaci sa zároveň začína aj informačná kampaň pre obyvateľov k samotnému sčítaniu, ktoré sa uskutoční od 15. 2. do 31. 3. 2021.“*